Udkast til AFGØRELSE NR. 3/99 TRUFFET AF DEN BLANDEDE KOMMISSION EF/EFTA "FÆLLES FORSENDELSE" af 2. december 1999 vedrørende forlængelse af det forbud mod anvendelse af samlet kaution, der er indført ved afgørelse nr. 1/96 og 2/96 truffet af den Blandede Kommission

(forelagt af Kommissionen)

BEGRUNDELSE

Vedr.: Udkast til afgørelse nr. 3/99 truffet af Den Blandede Kommission EF/EFTA "Fælles Forsendelse" vedrørende forlængelse af det forbud mod anvendelse af samlet kaution, der er indført ved afgørelse nr. 1/96 og 2/96 truffet af Den Blandede Kommission

1. Konventionen af 20. maj 1987 indeholder bestemmelser om anvendelse af en fælles forsendelsesprocedure mellem de kontraherende parter.

2. I henhold til artikel 34b i tillæg II i denne konvention kan anvendelse af samlet kaution for varer, der er forbundet med særlig stor risiko for svig, forbydes på anmodning af en eller flere af de kontraherende parter.

3. Ved afgørelse nr. 1/96 og 2/96, som ændret og senest forlænget ved afgørelse nr. 1/97 og 1/98, er der vedtaget foranstaltninger med henblik på midlertidigt at forbyde anvendelse af samlet kaution for transport af cigaretter henhørende under HS-kode 2402.20 og visse andre følsomme varer på grund af den særlig store risiko for svig, der er forbundet med disse forsendelser.

4. Af hensyn til beskyttelsen af de finansielle interesser, der er forbundet med sådanne forsendelser, bør disse foranstaltninger forlænges, såvel for fællesskabsforsendelse som for fælles forsendelse, for at sikre, at beskyttelsen bliver så effektiv som muligt.

5. Dette er emnet for udkastet til afgørelse nr. 3/99 fra Den Blandede Kommission. Dette udkast til afgørelse har fået en positiv udtalelse fra EF/EFTA-Arbejdsgruppen "Fælles Forsendelse".

6. Udkastet til afgørelse forelægges Rådet for en fælles holdning med henblik på den endelige vedtagelse af Den Blandede Kommission EF/EFTA "Fælles Forsendelse" på det kommende møde i Lillehammer.

Udkast til AFGØRELSE NR. 3/99 TRUFFET AF DEN BLANDEDE KOMMISSION EF/EFTA "FÆLLES FORSENDELSE" af 2. december 1999 vedrørende forlængelse af det forbud mod anvendelse af samlet kaution, der er indført ved afgørelse nr. 1/96 og 2/96 truffet af den Blandede Kommission DEN BLANDEDE KOMMISSION EF/EFTA " FÆLLES FORSENDELSE " HAR - under henvisning til konventionen af 20. maj 1987 om en fælles forsendelsesprocedure1, særlig artikel 34b i tillæg II2, og

ud fra følgende betragtninger:

(1) Ved afgørelse nr. 1/963 og 2/964, som ændret og senest forlænget ved afgørelse nr. 1/975 og 1/98 [1], har Den Blandede Kommission vedtaget foranstaltninger med henblik på midlertidigt at forbyde anvendelse af samlet kaution for transport af cigaretter henhørende under HS-kode 2402.20 og visse andre følsomme varer på grund af den særlig store risiko for svig, der er forbundet med disse forsendelser;

[1] EFT L 226 af 13.8.1987, s. 2.

(2) for at opretholde beskyttelsen af de finansielle interesser, der er forbundet med sådanne forsendelser, er det, i afventning af at nye regler om samlet kaution som led i reformen af den fælles forsendelsesprocedure bliver taget fuldt ud i anvendelse, nødvendigt at forlænge disse foranstaltninger for endnu en periode på tolv måneder -

VEDTAGET FØLGENDE BESLUTNING:

Artikel 1

De foranstaltninger, der er vedtaget ved afgørelse nr. 1/96 og 2/96 truffet af Den Blandede Kommission EF/EFTA "Fælles Forsendelse" forlænges for en periode på tolv måneder.

Artikel 2

Denne afgørelse træder i kraft den 1. januar 2000.

Udfærdiget i Lillehammer, den 2. december 1999.

På Den Blandede Kommissions vegne

Formand